Document ID: 31994L0035

Id-Direttiva tal-Parlament Ewropew u tal-Kunsill 94/35/KE
tat-30 ta’ Ġunju 1994
dwar is-sustanzi li jagħtu ħlewwa għall-użu f’oġġetti ta’ l-ikel
IL-PARLAMENT EWROPEW U L-KUNSILL TA’ L-UNJONI EWROPEA
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 100a tiegħu,
Wara li kkunsidraw id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri li jirrigwardaw l-addittivi ma’ l-ikel awtorizzati għall-użu fl-oġġetti ta’ l-ikel maħsuba għall-konsum mill-bniedem [1] u b’mod partikolari l-Artikolu 3(2) tagħha,
Wara li kkunsidraw il-proposta mill-Kummissjoni [2],
Wara li kkunsidraw l-opinjoni tal-Kumitat Ekonomiku u Soċjali [3],
Wara li kkonsultaw mal-Kumitat Xjentifiku għall-Ikel,
Waqt li jaġixxu skond il-proċedura msemmija fl-Artikolu 189b tat-Trattat [4],
Billi d-differenzi bejn il-liġijiet nazzjonali li jirrigwardjaw is-sustanzi li jagħtu ħlewwa u l-kondizzjonijiet ta’ użu tagħhom ifixklu l-moviment liberu ta’ l-oġġetti ta’ l-ikel; billi din is-sitwazzjoni tista’ toħloq kondizzjonijiet ta’ kompetizzjoni mhux ġusta;
Billi l-kondsiderazzjoni ewlenija għal xi regola dwar is-sustanzi li jagħtu ħlewwa u l-kondizzjonijiet ta’ użu tagħhom għandha tkun il-ħtieġa li l-konsumatur jiġi protett u nfurmat;
Billi, b’konsiderazzjoni għall-informazzjoni xjentifika u tossikoloġika l-aktar riċenti, dawn is-sustanzi għandhom ikunu permissibbli biss f’ċerti oġġetti ta’ l-ikel u f’ċerti kondizzjonijiet ta’ użu;
Billi din id-Direttiva ma taffettwax ir-regoli relatati mal-funzjonijiet apparti mill-karatteristiċi ta’ ħlewwa tas-sustanzi koperti b’din id-Direttiva;
Billi l-użu ta’ sustanzi li jagħtu ħlewwa minflok iz-zokkor huwa ġġustifikat għall-produzzjoni ta’ l-ikel ta’ enerġija mnaqqsa, ta’ l-oġġetti ta’ l-ikel mhux karjoġeniċi jew ta’ l-ikel mingħajr zokkor miżjud, għall-estensjoni taż-żmien ta’ kemm ħaġa ddum tajba permezz tas-sostituzzjoni taz-zokkor u għall-produzzjoni ta’ prodotti djetetiċi,
ADOTTAW DIN ID-DIRETTIVA
Artikolu 1
1. Din id-Direttiva hija direttiva speċifika li tifforma parti mid-direttiva komprensiva fit-tifsira ta’ l-Artikolu 3 tad-Direttiva 89/107/KEE.
2. Din id-Direttiva għandha tapplika għall-addittivi ta’ l-ikel, minn hawn ‘il quddiem imsejħa ‘sustanzi li jagħtu ħlewwa’, li huma wżati:
- biex jagħtu togħma ħelwa lill-oġġetti ta’ l-ikel,
- bħala sustanzi li jagħtu ħlewwa ta’ fuq il-mejda.
3. Għall-iskopijiet ta’ din id-Direttiva, ‘mingħajr zokkor miżjud’ u ‘ta’ enerġija mnaqqsa fil-kolonna III ta’ l-Anness għandhom jiġu definiti kif ġej:
- ‘mingħajr zokkor miżjud’: mingħajr żieda ta’ mono- jew disaccharides jew xi oġġetti ta’ l-ikel oħrajn użati minħabba l-karatteristiċi li jagħtu l- ħlewwa tagħhom,
- ‘ta’ enerġija mnaqqsa’: b’valur enerġetiku imnaqqas b’ta’ mill-anqas 30 % meta mqabbel ma’ l-oġġett ta’ l-ikel oriġinali jew ma’ prodott simili.
4. Din id-Diriettiva m’għandhiex tapplika għall-oġġetti ta’ l-ikel b’karatteristiċi li jagħtu l-ħlewwa.
Artikolu 2
1. Huma biss is-sustanzi li jagħtu ħlewwa elenkati fl-Anness li jistgħu jitqiegħdu fis-suq bl-iskop li:
- jinbiegħu lill-konsumatur finali,
jew
- jintużaw fil-manifattura ta’ l-oġġetti ta’ l-ikel.
2. Is-sustanzi li jagħtu ħlewwa msemmija fit-tieni inċiż tal-paragrafu 1 jistgħu jintużaw biss fil-manifattura ta’ l-oġġetti ta’ l-ikel elenkati fl-Anness skond il-kondizzjonijiet speċifikati hemmhekk.
3. Minbarra fejn hemm speċifikament previst,, is-sustanzi li jagħtu ħlewwa ma jistgħux jintużaw fl-ikel tat-trabi jew ta’ tfal żgħar, kif speċifikat fid-Direttiva 89/398/KEE [5].
4. Id-dożi massimi li jistgħu jintużaw indikati fl-Anness jirreferu għall-oġġetti ta’ l-ikel li huma lesti biex jittieklu skond l-istruzzjonijiet ta’ l-użu.
Artikolu 3
1. Din id-Direttiva għandha tapplika mingħajr preġudizzju għad-direttivi speċifiċi li jippermettu li l-addittivi elenkati fl-Anness jintużaw għall-iskopijiet apparti minn dak li jagħtu ħlewwa.
2. Din id-Direttiva għandha tapplika wkoll mingħajr preġudizzju għad-dispożizzjonijiet tal-Komunità li jirregolaw il-kompożizzjoni u d-deskrizzjoni ta’ l-oġġetti ta’ l-ikel.
Artikolu 4
Meta jkun hemm differenzi ta’ l-opinjoni fir-rigward ta’ jekk is-sustanzi li jagħtu ħlewwa jistgħux jintużaw f-oġġett ta’ l-ikel partikolari skond il-kondizzjonijiet ta’ din id-Direttiva, jista’ jiġi deċiż skond il-proċedura stabbilita fl-Artikolu 7 jekk dak l-oġġett ta’ l-ikel għandhux jiġi kkunsidrat bħala li jagħmel parti mill-kategoriji elenkati fil-kolonna III ta’ l-Anness.
Artikolu 5
1. Id-deskrizzjoni tal-bejgħ ta’ sustanza li tagħti ħlewwa ta’ fuq il-mejda għandha tinkludi l-frasi ‘… - sustanza li tagħti ħlewwa ta’ fuq il-mejda magħmula minn….’, bl-użu ta’ l-isem/ismijiet tas-sustanza/i li jagħtu ħlewwa użati fil-kompożizzjoni tagħha.
2. It-tikkettjar ta’ sustanza li tagħti ħlewwa ta’ fuq il-mejda li jkun fiha l-polyols u/jew l-aspartame għandu jkollu t-twissijiet li ġejjin:
- polyols: ‘konsum eċċessiv jista’ jkollu effetti ta’ lassattiv’,
- aspartame: ‘fih sors ta’ fenilalanin’.
Artikolu 6
Id-dispożizzjonijiet li jikkonċernaw:
- id-dettalji li għandhom jidhru fuq it-tikketti ta’ l-oġġetti ta’ l-ikel li jkun fihom sustanzi li jagħtu ħlewwa sabiex il-preżenza tagħhom tkun evidenti,
- it-twissijiet li jikkonċernaw il-preżenza ta’ ċerti sustanzi li jagħtu ħlewwa fl-oġġetti ta’ l-ikel,
għandhom jiġu adottati skond il-proċedura stabbilita fl-Artikolu 7 qabel tmiem it-terminu taż-żmien stipulat fl-ewwel inċiż ta’ l-Artikolu 9(1).
Artikolu 7
1. Meta l-proċedura stabbilita f’dan l-Artikolu għandha tkun segwita, il-kwistjoni għandha tiġi riferita lill-Kumitat Permanenti dwar l-Ikel (minn hawn ‘l quddiem imsejjaħ "il-Kumitat"), mill-president, jew fuq l-inizzjattiva tiegħu stess jew fuq talba ta’ rappreżentant ta’ xi Stat Membru.
2. Ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu dwar l-abbozz f’terminu ta’ żmien li l-President jista’ jistabbilixxi skond l-urġenza tal-każ. L-opinjoni għandha tkun mogħtija bil-maġġoranza kif stabbilita fl-Artikolu 148(2) tat-Trattat fil-każ ta’ deċiżjonijiet li l-Kunsill ikun meħtieġ li jadotta fuq proposta mill-Kummissjoni. Il-voti tar-rappreżentanti ta’ l-Istati Membri fi ħdan il-Kumitat għandhom jiġu peżati bil-metodu stabbilit f’dak l-Artikolu. Il-President ma għandux jivvota.
3. (a) Il-Kummissjoni għandha tadotta l-miżuri previsti jekk ikunu konformi ma’ l-opinjoni tal-Kumitat.
(b) Jekk il-miżuri previsti ma jkunux konformi ma’ l-opinjoni tal-Kumitat, jew jekk ma tingħata l-ebda opinjoni, il-Kummissjoni għandha, mingħajr dewmien, tissottometti lill-Kunsill proposta dwar il-miżuri li għandhom jittieħdu. Il-Kunsill għandu jaġixxi b’maġġoranza kwalifikata.
Jekk, f’għeluq il-perjodu ta’ tliet xhur mid-data ta’ riferiment lill-Kunsill, il-Kunsill ma jkunx aġixxa, il-miżuri proposti għandhom jiġu adottati mill-Kummissjoni.
Artikolu 8
1. Fi żmien tliet snin mill-adozzjoni ta’ din id-Direttiva, skond il-kriterji ġenerali tal-punt 4 ta’ l-Anness II tad-Direttiva 89/107/KEE, l-Istati Membri għandhom jistabbilixxu sistema ta’ stħarriġ dwar il-konsumaturi biex jissorveljaw il-konsum ta’ sustanzi li jagħtu ħlewwa.
Id-dettalji ta’ din is-sistema ta’ monitoraġġ għandhom jiġu kkoordinati skond il-proċedura stabbilita fl-Artikolu 7.
2. Fi żmien ħames snin mill-adozzjoni ta’ din id-Direttiva, il-Kummissjoni għandha tissottometti lill-Parlament Ewropew u lill-Kunsill, rapport ibbażat fuq informazzjoni miksuba mis-sistema ta’ monitoraġġ imsemmija fil-paragrafu 1, dwar bidliet fis-suq tas-sustanzi li jagħtu ħlewwa, il-livelli ta’ użu, u jekk hemmx bżonn aktar li l-kondizzjonijiet ta’ l-użu jiġu ristretti, inkluż bl-użu ta’ twissijiet adattati lill-konsumatur, sabiex jiġi assigurat li l-użu ma jeċċedix l-ammont aċċettabbli li jista’ jittieħed ta’ kuljum. Jekk ikun hemm bżonn, dan ir-rapport għandu jkun akkumpanjat minn proposti għall-emendi ta’ din id-Direttiva.
Artikolu 9
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva sa mhux aktar tard mill-31 ta’ Diċembru 1995. Dawn il-miżuri huma maħsuba biex:
- jippermettu, sa mhux aktar tard mill-31 ta’ Diċembru 1995, il-kummerċ u l-użu ta’ prodotti li huma konformi ma’ din id-Direttiva,
- jipprojbixxu, sa mhux aktar tard mit-30 ta’ Ġunju 1996, il-kummerċ u l-użu ta’ prodotti li ma jkunux konformi ma’ din id-Direttiva; b’danakollu, l-prodotti mqiegħda fis-suq jew ittikkettjati qabel dik id-data li ma jkunux konformi ma’ din id-Direttiva, jistgħu jkunu kkummerċjalizzati sakemm jispiċċaw il-ħażniet.
Huma għandhom jinfurmaw b’dan lill-Kummissjoni minnufih.
2. Meta l-Istati Membri jadottaw dawn il-miżuri, dawn għandhom ikollhom referenza għal din id-Direttiva jew għandhom ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir referenza bħal din għandhom jiġu stabbiliti mill-Istati Membri.
Artikolu 10
Din id-Direttiva għandha tidħol fis-seħħ fid-data tal-pubblikazzjoni tagħha fil-Ġurnal Uffiċjali tal- Komunitajiet Ewropej.
Artikolu 11
Din id-Direttiva hija indirizzata lill-Istati Membri.
Magħmula Brussel, it-30 ta’ Ġunju 1994.

Labels: 0
3
17